En nom de notre Seigneur, amen, l’an de l’incarnation d’icellui courant mil trois cens quatre vins et seze, le trezieme jour du mois de mars environ dix heures avant midi dudit jour, en l’église des Jacobins de Dijon, ou lieu où l’on a accoustumé apaller, faire et traictier les besoingnes de ladite ville par les Maire et eschevins d’icelle, ou quel lieu estoient le plus grand partie des bourgeois et habitans de ladite ville de Dijon, en la présence de moy Jehan Lebon de Dijon, clerc, coadjuteur du tabellion dudit lieu pour Monseigneur le duc de Bourgoingne et des tesmoings cy apres escrips; honorable homme Guillaume Chenilly, lors gouverneur de la Marie, justice et exercité d’icelle ville de Dijon, pour et en nom de mondit seigneur Duc estant, laquelle Marie, justice et exercité d’icelle, estoit en la main de mondit seigneur: ycellui Guillaume Chenilly par vertu de certaines lettres à lui adressans de discrete personne et saige messire Jehan de Verranges, clerc licencié en lois et en decret, bailli de Dijon, fit restablissement de ladite marie, justice et exercité d’icelle aux dis habitans et bourgeois, illec présens et recevant ou nom et au prouffit d’icelle ville et commune et en leva ycellui Guillaume et osta la main de mondit seigneur, mise en ycelle marie, rendit l’esvangile dénotant la justice d’icelle ville et seel aux causes de la court de ladite marie, lesquelx seelx et esvangiles, il bailla de fait, réalment à honorable homme, maistre Odart Douhay, en soy desmetant et hostant du tout en tout, en nom de mondit seigneur dudiz gouvernement et exercité d’icelle marie. Lesquelx seelx et esvangiles, ycellui maistre Oudart prit et accepta ou nom, prouffit et honneur de ladite ville. De ce surquoy Guyenot de Marandeul, procureur et en nom de procureur de ladite ville et commune de Dijon, demanda à moy ledit Jehan à lui estre fait publique instrument, soubs le seel de la court de Monseigneur le Duc de Bourgoingne. Auquel Guenot je lui octroya. En tesmoing de laquelle chose je li dis Jehan Le Bon, ay requis et obtenu le seel de ladite court, estre mis ad ces présentes lettres, faictes et passées en ma présence, de messire Henri le Barrouhier, chevalier, maistres Hugues le Vertueux, Pierre de Jalleranges, Jehan Baudot, Nicolas de Chevigny, et Guiot de Corpssains, tesmoins ad ce appellés et requis, l’an, mois, jour, heure et lieu dessus dis. § J. LE BON.